google/wiki40b huggingface dataset:
Austin City Limits Music Festival

Austin City Limits Music Festival er en årlig tre-dagers musikkfestival i Zilker Park i Austin, Texas. Festivalen samler over 130 band på åtte scener, med rock, country, folk, indie, americana, hiphop, reggae og bluegrass, og har over 65 000 besøkende hver dag. Festivalen er produsert av C3 Presents, som også er produsent på Lollapalooza-festivalen, og er oppkalt etter den legendariske konsertserien på PBS med samme navn.
I løpet av veldig kort tid har Austin City Limits Music Festival blitt en av USAs fremste rockefestivaler, sammen med Bonnaroo, Lollapalooza og Coachella.

Festivalens regler

Besøkende som har tre-dagers pass i form av et armbånd kan forlate og komme tilbake når de vil. De med dagspass kan ikke gå inn om de forlater området. Det er lov å ta med seg følgende gjenstander: to beseglede 1-litersflasker med vann, paraplyer og sittestoler (det finnes regler om hvor nære scenen disse stolene kan stå). Det finnes ingen parkering for biler i nærheten av festivalen. De fleste besøkende parkerer derfor i byen og tar gratisbuss frem og tilbake. Det finnes sykkelparkering, men syklister må ha egne sykkellåser. Det er ikke lov å ta med seg mat inn, men man kan kjøpe både mat og alkohol inne.

Vær

Selv om den gjennomsnittlige temperaturen i Austen de to siste ukene i september ligger på ca. 31 grader celsius, har det under de siste festivalene vært over gjennomsnittlige temperaturer og luftfuktighet. Den høyeste temperaturen under festivalen i 2004 var rundt 35,5 grader. I 2005 var det 37 og 42 grader. ACL har jobbet sammen med byen for å sette opp maskiner som skal passe på at støv ikke blir et problem. Telt og andre stasjoner har vifter installert. Organisatorene har historisk sett ikke ønsket å flytte festivalen inn i oktober, da det kræsjer med ledige hotellrom, som ofte er opptatt av fotballfans. Allikevel ble festivalen avholdt i oktober for første gang i 2009. Det året var det mye regn, skyer, og etter hvert en gjørmete bakke.

Fordeler ved beliggenheten

Austin City Limits er en veldig populær hendelse i Texas for rock, indie, blues, world/etnisk musikk, reggae, fusion, elektronisk musikk, soul, og tilhengere av nesten alle typer musikk. De store metropolene Dallas, San Antonio og Houston ligger innen 3 timers rekkevidde med bil. Zilker Park ligger også nær Nature City og hagene der, de botaniske hagene, og Barton Springs sitt svømmebasseng. I tillegg likker det en volleyballbane i nærheten.

2005

Festivalen i 2005 ble vannt Pollstar-prisen for Årets Festival. Samme året ble også kjent fordi alt støvet som ble sparket opp av publikum gjorde det vanskelig å puste. Det påfølgende året ble det plasser vannsprinklere i Zilker Park for å hindre dette.

2004

Under festivalen i 2004 ble det brukt åtte scener, og antallet tilskuere steg til 75 000 den andre dagen av festivalen.

2002

Festivalen ble avholdt for første gang i 2002. I motsetning til alle de andre årene, varte den kun i to dager.
BNS «Umar Farooq» (F16)

Historie

Skipet ble bygget av Hawthorn Leslie and Company i den lille byen Hebburn ved Tyne i England. Kjølstrekkingen fant sted 27. august 1953 mens sjøsettingen av skipet skjedde den 30. november 1955. Skipet var i tjeneste i Royal Navy i 18 år, før det ble solgt til Bangladesh i 1976. Det ankom Bangladesh den 27. mars 1977 og ble omdøpt fra HMS «Llandaff» til BNS «Umar Farooq».
I desember 2010 avla BNS «Umar Farooq» et tre dager langt besøk på den indiske marinebasen i Visakhapatnam under ledelse av kommandør Mahamud Hossain Zia og med et mannskap på 40 offiserer og rundt 250 mann. Kommandør S. M. A. K. Azad er per 2010 kommanderende offiser for mannskapet om bord på BNS «Umar Farooq».
I mars 2014 ble BNS «Umar Farooq» og BNS «Bangabandhu», etter anmodning fra malaysiske myndigheter, satt inn i letingen etter det savnede passasjerflyet Malaysia Airlines Flight 370 i Bengalbukta.
Napoleon Louis Bonaparte

Bakgrunn

Napoleon Louis Bonaparte var sønn av Louis Bonaparte, konge av Holland fra 1806 til 1810, og Hortense de Beauharnais. Faren var yngre bror av Napoléon I. Han var bror av den senere keiser Napoleon III av Frankrike.

Storhertugtittel

Napoleon Louis Bonaparte ble i 1809 som lite barn utnevnt til storhertug av franskmennenes tyske klientstat Kleve og Berg under Napoleons formynderskap. Ved farens abdikasjon fra den hollandske trone ble han erkjent som dennes efterfølger, men Napoleon valgte å innforlive landet med Frankrike. Etter Napoleons fall tapte han sitt storhertugdømme.

Eksil

Etter 1815 levde han i Italia, og giftet seg i 1825 med sin kusine Charlotte Napoléone Bonaparte i Firenze, datter til Joseph Bonaparte. De fikk ingen barn.
Han tok sammen med sin yngre bror Charles Louis Napoleon del i carboniarienes mislykkede italienske opprør i Romagna i Kirkestaten i 1831, men fikk likesom mange andre av de kjempende meslinger, syknet inn og døde. 
Likesom sin far senere ble han stedt til hvile i Saint-Leu-la-Forêt litt nord for Paris.
Napoleon Louis Bonaparte gav aldri opp håpet om en restaurasjon i Frankrike som skulle bringe bonapartene tilbake til makt. Han fikk ikker oppleve at dette faktisk skjedde tyve år etter sin død; i 1852 ble hans bror Charles Louis utropt til Frankrikes keiser.
Sånn vi putter det ned

Sånn vi putter det ned er et musikkalbum med Oral Bee, utgitt i 2001.
Surgut 2 kraftverk

Surgut 2 er et av verdens største varmekraftverk målt etter installert produksjonseffekt, med en kapasitet på 5 5657 MW fordelt på 8 blokker. Maksimal produksjonskapasitet i 2013 var på 39,85 TWh. Bare et par kinesiske kullkraftverk har større produksjonskapasitet enn Surgut-anlegget.
Anlegget er et oljekraftverk som ligger i byen Surgut i det autonome området (OA) Khanty-Mansia øst for Uralfjellene i Russland. Det stod ferdig i 1985.
Friedrich Waismann

Friedrich Waismann (født 21. mars 1896 i Wien, død 4. november 1959 i Oxford) var en østerriksk-britisk filosof, matematiker og fysiker. Han var logisk positivist og medlem av Wienerkretsen. Hovedtemaer for hans forskning var vitenskapsteori og matematikkens filosofi; i tillegg hadde han flere utvekslinger med Ludwig Wittgenstein om bl.a. språkfilosofi.
Etter å ha studert matematikk og fysikk, tok Waismann doktorgrad i filosofi hos Moritz Schlick og var 1929 til 1936 dennes assistent ved Universität Wien. Fra 1937 innehadde han stillinger i England – de første to årene ved University of Cambridge, deretter ved University of Oxford.
Speilsmyger

Utseende

En middelsstor (vingespenn 32 -38 mm) sommerfugl, ganske stor til smyger å være. Oversiden er mørkebrun med et par små, hvite flekker på forvingen, bakvingens underside er gul med store, firkantede, hvite flekker kantet med brunt. Dette skiller den fra alle andre europeiske smygere.

Levevis

Speilsmygeren flyr med en hoppende flukt i juni – juli. Larvene lever på forskjellig slags gress. Den er en europeisk art med en to-delt utbredelse: en vestlig del med senter i det vestlige Frankrike og en østlig del som stort sett omfatter området fra den gamle grensen mellom Øst- og Vest-Tyskland østover til Russlands vestgrense og sørover til Svartehavet.
Solomon Simmons

Idrettskarriere

Simmons kom på sjetteplass i tikamp under NCAA-mesterskapet i friidrett 2016, og kom på sjetteplass under USA-mesterskapet i friidrett 2016. Han deltok i NACAC-mesterskapet i mangekamp 2017, og kom der på fjerdeplass. 
I 2018 kom han på andreplass i tikamp under Texas Relays, og han kom også på andreplass under USA-mesterskapet i friidrett 2018, bak Zachery Ziemek. Han kom på 30.-plass sammenlagt under IAAF Combined Events Challenge 2018. I USA-mesterskapet i friidrett innendørs 2019 kom han på andreplass i sjukamp, bak Tim Ehrhardt.
FilmLex

FilmLex er en filmdatabase for den profesjonelle filmbransjen i Norge. Databasen utvikles og distribueres av FilmInfo AS.
Den første utgaven av FilmLex kom i 1989.
Hyalonthophagus

Utseende

Små, blanke, metallisk fargede skarabider, hannene er uten horn.

Levevis

Gjødselgraverne er knyttet til møkk. De graver tunneler under møkka, som ofte kan være overraskende lange sammenlignet med billens størrelse, og leder ned til et ynglekammer der hunnen arbeider møkka til en ball som hun legger egg på.
Hindenburg-lys

Hindenburg-lyset (tysk Hindenburglicht) er oppkalt etter den øverstkommanderende for den tyske hæren Paul von Hindenburg, og ble brukt i skyttergravene i første verdenskrig, siden også i andre verdenskrig i beskyttelsesrom, ved strømbrudd, mørklegning eller som nødbelysning.
Det består av en liten flat kopp eller tallerken av papp på omtrent 5 til 8 cm i diameter med en 1 til 1,5 cm høy kant. Formen ligner på skrulokket til et glass. Pappen var mettet med fett og var slik både vannavvisende og nogenlunde formstabil. Denne tallerkenen var fylt med et voksaktig fett (talg). En kort, bred veke i midten ble tent og kunne gi lys i noen timer. Fettet smeltet etter kort tid og for at veken ikke skulle velte var denne festet på en fot.
En etterfølger til Hindenburg-lyset er «bokslyset». En voksfylt blikkboks med lokk og en holder med to veker. Begge tennes og flammene går i ett og danner én stor tungeformet flamme. Denne flammen er betydelig lysere enn flammen av en enkelt veke.
Bokslyset har vist seg effektiv som nødlys og er fortsatt tilgjengelig hos produsenten. Bokslysene ble i flere tiår brukt i den tyske hærens utstyr.
Den vanligste kjente etterfølger av Hindenburg lys er dagens utbredte telys.
Sigurd Eindridesson

Sigurd Eindrideson var erkebiskop av Nidaros fra 1231 til 1252 og var sannsynligvis den som startet byggingen av Vestfronten på Nidarosdomen etter inspirasjon fra engelske katedraler. Han la ned grunnsteinen til Vestfronten i 1242. Erkebiskop Sigurd innstiftet 13. oktober som helligdag for å hedre relikviene i Nidarosdomen – dagen ble kalt Relikviedagen.
Sigurd ble viet til erkebiskop av pave Gregor IX i 1231, og kom tilbake til Norge året etter.
Første halvdelen av Sigurds tid som erkebiskop var preget av striden mellom kong Håkon Håkonsson og hans svigerfar, jarl Skule Bårdsson. Konflikten mellom kongen og jarlen var siste delen av det som kalles den norske borgerkrigstiden. Sigurd var på kongens side, men forsøkte å megle mellom partene. Kong Håkon gikk seirende ut av striden, mye takket være Sigurd, og Skule ble drept av Håkons menn i 1240.
Sigurd fikk utarbeidet en ny kristenrett i 1244. Han kalte sammen til et kroningsmøte da kong Håkon ble kronet i 1247, hvor han og de andre biskopene forsøkte å få kongen til å sverge kroningsed til kirken, men uten å lykkes.
Sigurd var gjennom sin lange embetstid en lojal støttespiller for kongen, og hans tid som erkebiskop var en storhetstid både for kirken og kongemakten i Norge.
Tore på sporet

Tore på sporet er et norsk TV-program som sendes på NRK1, der Tore Strømøy gjenforener personer som har mistet kontakten. Det har blitt laget i alt ti sesonger av programmet mellom 1996 og 2018, jevnt over med høye seertall.
Programkonseptet går ut på at seere tar kontakt for å få hjelp til å spore opp personer, oftest slektninger, som de ønsker å finne igjen. Så blir det arrangert gjenforeninger gjennom reisereportasjer og innslag i studio.

Kritikk

Programmet har fra begynnelsen vært kontroversielt. I 2002 ble Strømøys program av noen journalister anklaget for å spekulere i folks følelsesliv, og det er hevdet at programmet er sosialpornografi. Saken førte til førstesideoppslag i de største avisene i Norge.
Programmet skapte debatt etter et innslag i 2006, der en biologisk mor ble gjenforent med sønnen sin, som hadde blitt adoptert til Norge. Den biologiske moren hadde tatt initiativ til gjenforeningen, og mente at sønnen hadde blitt tatt fra henne ulovlig. Møtet mellom de to ble svært følelsesladet for den biologiske moren, i motsetning til for den 16-årige sønnen, som senere ga uttrykk til media for at han hadde helt andre interesser enn sitt biologiske opphav. Blant kritikerne av programmet ble det ment at det er de adopterte barna selv som må ta initiativ til å bli gjenforent med sine biologiske foreldre. Programlederen mente på sin side at de to partene hadde blitt godt forberedt. På grunn av innslaget ble programmet klaget inn for Kringkastingsrådet, men rådet vurderte at innslaget lå innenfor NRKs etiske retningslinjer.
Militære grader i NATO

Militære grader i NATO er militære gradsbetegnelser som brukes av medlemslandene i North Atlantic Treaty Organization (NATO).
Betegnelsene brukes blant annet som personellkoder på militære stillinger i NATO.

Definisjon

NATO har en standardisert «gradsskala» i et forsøk på å nivellere alle medlemslandene sine militære grader slik at tilsvarende grader ligger på samme nivå. Nivelleringen ble etablert i NATO dokumentet «STANAG 2116 - NATO Codes for Grades of Military Personnel».
NATO deler militært personell inn i to hovedgrupper:
Boklotteriets stipendiater 1950

Boklotteriets stipendiater 1950 er listet opp nedenfor.

Det svenske Boklotteriet startet i 1948 etter et initiativ av forfatteren Carl Emil Englund. Boklotteriet ble opprettet som en reaksjon på den lille støtten den svenske staten ga seriøse skjønnlitterære forfattere. Det var et lotteri der premiene var bøker og der overskuddet av lotteriet gikk til stipender for kulturarbeidere og spesielt forfattere. Selv om stipendene i dag virker små så hadde disse beløpene betydelig kjøpekraft da de ble utdelt. Våren 1950 var det tid for å peke ut stipendiater for andre gang.
Lüshi chunqiu

Lüshi chunqiu (kinesisk: 呂氏春秋, pinyin: Lǚshì chūnqiū) er et filosofisk oppslagsverk som ble til straks innen Kinas forening i Qinriket på 200-tallet f.Kr.. Tittelen kan oversettes til norsk som Hans eksellense/Herr Lüs vår- og høst-krønike eller - annaler, og verket består av nedtegninger av en samling lærde under kansleren Lü Buweis ledelse.
Lü Buwei var den nest siste kansler av kongedømmet Qin før det ble keiserrike. Verket ble planlagt i 265 f.Kr., og påbegynt i 250 f.Kr. Ifølge etterordet var forfatterarbeidet ferdig den 11. august 239 f.Kr.
Da Lü Buwei døde i 235 f.Kr., var verket ferdig, skjønt ennå ikke i sin endelige form.
Verket består av 26 bøker: I 12 «ji» (opptegnelser) med 60 kapitler og et etterord; så 8 «lan» (betraktninger) med 63 kapitler, og deretter 6 «lun» (avhandlinger) med 36 kapitler.
Menneskeaper

Ulike definisjoner

Ordet menneskeape blir brukt på ulike måter.
I videste forstand regnes gibboner, sjimpanser, gorilla, menneske og orangutang til menneskeapene.
Dette tilsvarer gruppen med det vitenskapelige navnet Hominoidea i oversikten over.
Man ser også at betegnelsen menneskeaper blir brukt på gruppen med det vitenskapelige navnet Hominidae, at gibbonene altså ikke regnes med blant menneskeapene.
Den tredje måten å bruke menneskeape på, er å ekskludere både gibbonene og mennesket.
I så fall er kun gorillaen, orangutangen og sjimpansene menneskeaper.
Denne gruppen gikk under navnet Pongidae.
Men i og med at en slik gruppe er kunstig – som man også kan se av oversikten over – er den på vei ut av vitenskapen.
Det er viktig å huske på at denne «uenigheten» kun er et spørsmål om gruppenes benevnelse (som er et skjønnsspørsmål), ikke om gruppenes slektskapsforhold (som er et vitenskapelig spørsmål).
At gibbonene er søstergruppen til (de egentlige) menneskeapene, betviles per i dag ikke lenger.
Et annet spørsmål som i lang tid klarte å ta oppmerksomheten fra de relevante vitenskapelige spørsmålene, var om arten menneske «fortjener» sin egen systematisk familie eller «bare» underfamilie.
Slike taksonomiske kategorier er biologisk sett innholdsløse, derfor er debatten i dag foreldet.
I oversikten over har mennesket «bare» fått sin egen slekt (og deler både familien Hominidae, underfamilien Homininae og tribusen Hominini med sjimpansene).
Dette gir ikke uttrykk for at mennesket er mindre spesielt enn man antok tidligere.
Man har bare innsett at taksonomiske kategorier ikke er det rette verktøyet for å uttrykke dette.

Anatomi

Menneskeaper er med opptil 275 kg kroppsmasse de største primatene.
De har evnen til å gå oppreist på to bein.

Atferd

De egentlige menneskeapene er sosiale dyr med en høyt utviklet evne til kommunikasjon.
Næringen er hovedsakelig planter.
Også et langt svangerskap og en etterfølgende lang periode der avkommet er helt avhengig av foreldrene, er felles for artene.
Puttesund bro

Puttesund bro er en 138 meter lang bro i Fredrikstad kommune, som forbinder Håholmen  med Kjøkøy. Broen inngår i riksvei 108. Broen ble bygd som spennbetongbro i 1971, og ombygd til skråstagsbro i 2002. Midten av broen sank med 40 cm fram til den ble ombygd i 2002.
Både le og gråte

Både le og gråte er et musikkalbum med Alf Cranner, utgitt i 1964.
University of Fiji

University of Fiji (forkorta UniFiji) er et universitet i Saweni i Lautoka på Fiji. Det ble oppretta i 2004 under akademisk ledelse av Fiji Institute of Applied Studies og finansiell støtte av Arya Pratinidhi Sabha of Fiji, en hinduistisk utdanningsorganisasjon.
Barnehagelærer

Barnehagelærer / førskolelærer planlegger, gjennomfører og evaluerer det pedagogiske opplegget i en barnehage i samarbeid med styrer, som er videreutdannet førskolelærer. Førskolelærer / barnehagelærere organiserer hverdagen for barn i barnehage, på skolefritidsordning eller i barnevern. I barnehagen har de fleste førskolelærere / barnehagelærere betegnelsen pedagogisk leder, men på en avdeling med fire ansatte skal to være førskolelærere / barnehagelærere, hvor en har ansvaret og arbeider som pedagogisk leder og den andre arbeider som førskolelærer / barnehagelærer.  
Pr. 2013 er 1/3 av de ansatte førskolelærere / barnehagelærere, et mål for staten er at 50% av de ansatte skal ha 3-årig utdanning i yrket.  
I Norge var førskolelærere utdannet til å undervise barn fra 0 til 6 år, og dessuten første årstrinn i grunnskolen. Etter nyordningen (fra 2008) er ikke dette lenger korrekt. Utdannede førskolelærere (som startet sin utdanning etter eller i 2008) er kun utdannet til å undervise barn fra 0 til 5 år, ikke første årstrinn i grunnskolen. Det samme gjelder barnehagelærer som startet utdanningen i 2013 eller senere.
I Norge er barnehagelærerutdanningen treårig (fireårig på deltid), fører frem til en bachelorgrad og kvalifiserer for pedagogisk arbeid i barnehagen. Med ett års relevant videreutdanning kan førskolelærere tilsettes for arbeid på første til fjerde klassetrinn i grunnskolen(tilbys kun ved noen universiteter og høyskoler).

Historikk

Yrket ble opprinnelig kalt barnehagelærerinne eller barnehagelærer. Første barnehagelærerutdanning i Norge var Barnevernsakademiet i Oslo som ble opprettet i 1935. I 1947 opprettet Menighetspleienes Landsforbund Barnevernsinstituttet i Trondheim, som i dag kalles Dronning Mauds Minne Høgskole for barnehagelæreutdanning. Senere er utdanning av førskolelærer / barnehagelærer lagt til de fleste lærerutdanningene i Norge.
Yrkestittelen for de som er uteksaminert fram til våren 2015 er førskolelærer. Tittelen barnehagelærer gjeninnføres imidlertid for de som startet utdanningen høsten 2013 .
Yubune

En yubune, også skrevet yu bune, er en japansk båttype som hadde funksjon som et offentlig flytende bad. Båten var utstyrt med badekar som ble leid ut til kunder.
Midt på fartøyet lå en overbygning med flere bad, som kunne ha oppvarmet vann. De ble vanligvis benyttet av reisende og besetningsmedlemmer som hadde vært til sjøs i lengre perioder. Båtene var populære i edo-perioden fra 1603 til 1868.
Daniel Sanchez

Karriere

Daniel Sanchez startet sin profesjonelle karriere i OGC Nice i 1972. Han har også spilt for Paris Saint-Germain FC, FC Mulhouse, AS Saint-Étienne og AS Cannes.
Pachelbels kanon

Oppbygning

Kanon er en polyfon form der flere stemmer spiller samme melodi sekvensielt etter en gitt varighet, for eksempel en kvartnote, en takt etc.  Pachelbels kanon er bygd over en ostinat bassfigur over en to takts lang akkordprogresjon: D – A – h – fiss / G – D – G – A. Sekvensen gjentas 28 ganger – medregnet avslutningstakten – over totalt 57 takter. Akkordskjemaet følges strengt, selv om fra det fra takt 44 skjer en alterasjon på det syvende trinn (ned fra ciss til c). Kanonen etterfølges av en gigue.

Pachelbels kanon i dag

Dette musikkstykket har overlevd gjennom århundrene, og har spesielt etter 1970-årene fått en stor utbredelse. Det er i dag velkjent for et stort publikum og er kanskje et av de mest gjenkjente klassiske komposisjoner. Verket har stor betydning innen dagens populærmusikk og fremføres fortsatt ofte.
Elementer fra komposisjonen, og da spesielt akkordprogresjonen I V vi iii IV I IV V, brukes i nær sagt alle musikksjangre.
R

R er den attende bokstaven i det latinske alfabetet.
Chengwu

Chengwu (kinesisk: 成武县; pinyin: Chéngwǔ Xiàn) er et fylke i provinsen Shandong i Folkerepublikken Kina.Det ligger under byprefekturet Heze.
Befolkningen i 1999 var på 622.871.
Asterolecaniidae

Utseende

Disse skjoldlusene er nærmest runde sett ovenfra. Antenner og bein magler helt hos de voksne hunnene. Kroppen er dekket av et hornaktig skjold. De to første nynmfestadiene dekker seg med et gjennomsiktig sekret.

Levevis

De lever på ulike urter og løvtrær. Den eneste arten i Norge lever på kvister av eik.
Vanligvis sitter disse skjoldlusene i små groper på greiner av vertsplanten. Langs kanten har de frynser av voks som tetter åpningen.
Hunnen utvikler seg gjennom tre nymfestadier, hannene, som er sjeldne i denne gruppen, gjennom fem. Hunnen legger eggene sine bak seg under skjoldet, og skrumper selv etter hvert inn til den fremre delen.

Utbredelse

Asterloecaniidae finnes i alle økosoner, men har flest arter på den nordlige halvkulen.
Vitellinus

Utseende

Passalidae er middelsstore til store, avlange, litt flate, blanke, brunrøde til svarte biller. Kjevene er velutviklede, fasettøynene nokså små, antennene mer eller mindre C-formede. Pronotum er firkantet, og de jevnbrede dekkvingene har tydelige punktstriper. Denne familien er ganske enhetlig utseendemessig.

Levevis

Artene lever i død ved, i alle fall noen av artene selskapelig, og voksne og larver lever sammen. Dette er nokså uvanlig blant biller.

Utbredelse

Slekten er endemisk for Madagaskar.
Henri Vieuxtemps

Bakgrunn

Henri Vieuxtemps s far var en vever, amatørfiolinist og fiolinmaker. Han fikk sin første fiolinundervisning fra faren og en lokal lærer i hjembyen og gav sin første offentlige konsert i seks års alder med en konsert av Pierre Rode. Snart opptrådte han i omliggende byer og til og med i Liège og Brussel.
Mellom 1829 og 1831 studerte Vieuxtemps hos Charles-Auguste de Bériot ved konservatoriet i Brussel. Fra 1833 til 1834 studerte han kontrapunkt hos Simon Sechter i Wien og i 1835–1836 komposisjon med Anton Reicha i Paris.

Musiker

Seinere foretok Vieuxtemps mange konsertreiser i Europa og tre i Amerika. Han var ansatt ved konservatoriet i St. Petersburg fra 1846 og 1851 og i Brussel fra 1871 til 1873, men måtte si fra seg stillingen i Brussel etter at han ble rammet av et slag som lammet høyre side. 
Vieuxtemps skrev stort sett for sitt eget instrument, men etter slagtilfellet skrev han blant annet to cellokonserter, en fiolinsontate og tre strykekvartetter. I dag er han mest kjent for sju fiolinkonserter som ble veivisende for den videre utviklingen av fiolinkonsertformen. I disse konsertene tilførte han en mer klassisk dimensjon til et fiolinrepertoar som på hans tid i stor grad besto av teknisk briljante stykker med grunne variasjonsverk og fantasier over populære operatemaer. 
Av Vieuxtemps' mest kjente fiolinelever kan nevnes Eugène Ysaÿe, Jenő Hubay, Leopold Auer og Émile Sauret.
Vieuxtemps spilte en Giuseppe Guarneri-fiolin fra 1741 som fikk sitt navn etter ham. Vieuxtemps Guarneri er per mai 2018 verdens mest kostbare fiolin og er fremdeles i perfekt stand til tross for at den har vært i bruk nesten helt fra begynnelsen. Kjente fiolinister som har spilt samme instrument er Yehudi Menuhin, Itzhak Perlman og Pinchas Zukerman.